Disenyo

Ang **disenyo**, na tinatawag ding **sulawing**, **sulam**, **sulambi** o **antangan**, ay ang pagbabalák (plano) na naglalatag ng batayan para sa paggawa ng bawat isang bagay o sistema. Magagamit ito kapwa bilang isang pangngalan at bilang isang pandiwa at, sa mas malawak na paraan, nangangahulugan itong nilapat na sining at inhinyeriya. Bilang isang pandiwa, ang magdisenyo ay tumutukoy sa takbo ng pagsisimula at pagpapaunlad ng isang balak para sa isang produkto, kayarian, sistema, o bahagi na may hangarin. Bilang isang pandiwa, ang disenyo ay ginagamit para sa kalutasan o pinakahuling balak (iyon ay ang mungkahi, ginuhit na larawan, huwaran o modelo, paglalarawan) o ang kinalabasan ng pagpapatupad ng balak sa wangis ng isang nabuong produkto ng isang takbo ng pagdidisenyo..

Ang **disenyo** ay isang balak o espisipikasyon para sa pagbuo ng isang bagay at sistema, para sa pagsasakatuparan ng isang aktibidad o takbo, bunga ng balak, o kaya ay detalye sa wangis ng isang *prototype*, produkto, o proseso. Ang pandiwang “idisenyo” ay nagpapahayag ng takbo ng pagbuo ng isang disenyo. Sa ilang mga kaso, ang direktang pagbuo ng bagay na walang tahasang naunang balak (gaya ng *craftwork*, ilang *engineering*, *coding,* at *graphic* na disenyo) ay maaari ring ituring na isang aktibidad na  pangdisenyo. Karaniwang ang disenyo ay dapat na matugunan ang tiyak na layunin at hadlang nito; maaaring isaalang-alang ang karikitan, *functional,* ekonomiko, *socio-political* na mga considerasyon; at inaasahang magkakaugnay-ugnay sa tiyak na kaligiran. Kasama sa mga karaniwang halimbawa ng disenyo ay ang mga guhit sa arkitektura at *engineering*, mga *circuit diagrams*, mga *pattern* ng pagtatahi at ang hindi masyadong nahihipo na *artifacts* katulad ng mga huwaran ng takbo sa negosyo.

Kapag hindi kasama ang ganitong klasipikasyon, sa malawakang diwa walang iba pang mga balakid na umiiral at ang huling bunga ay maaaring kasuotan hanggang ugnayang-mukha ng tagagamit na grapikal hanggang sa mga gusaling tukudlangit. Kahit na ang mga konseptong birtuwal na katulad ng katauhang pangkorporasyon at mga tradisyong kultural na katulad ng pagdiriwang ng partikular na mga kapistahang opisyal ay paminsan-minsang dinidisenyohan. Kamakailan lang, ang mga takbo (sa pangkalahatan) ay itinuturing din bilang mga bunga ng disenyo, na nagbibigay ng bagong kahulugan sa katagang disenyo ng takbo o takbo ng disenyo.

Ang taong nagdidisenyo ay tinatawag na isang **tagapagdisenyo**, **tagadisenyo**, o **disenyador**, na isang katagang ginagamit din para sa mga taong naghahanapbuhay bilang isang dalubhasa sa isa sa samu’t saring mga larangan ng disenyo, karaniwang tumutukoy din sa kung anong larangan ang pinagtutounan ng pansin (katulad ng tagapagdisenyo ng moda, tagapagdisenyo ng konsepto, o tagapagdisenyo ng web). Karaniwang nangangailangan ang pagdidisenyo ng isang tagapagdisenyo upang isaalang-alang ang karikitan, tungkulin, at marami pang ibang mga aspeto ng isang bagay o isang takbo, na karaniwang nangangailangan ng maraming pananaliksik, pag-iisip, pagmomodelo, interaktibong pagbabago (paglulunas ng suliranin), at muling pagdidisenyo.

Dahil sa malawakan nitong kahulugan, walang wikang pandaigdig o nakapagkakaisang kapisanan para sa mga tagapagdisenyo ng lahat ng mga larangan. Nagpapahintulot ito ng maraming nag-iiba’t ibang mga kaisipan at mga pagharap sa paksa. Subalit ang masinsinang pag-aaral ng disenyo ay humihingi ng tumataas na pagtuon sa proseso ng disenyo.

## Paglalarawan 
Ilang tao ang nagsasabi na ang sining ay isang produkto o bagay na ginawa na may layuning antigin o estimulahin ang mga pandama ng tao, pati na ang isipan ng tao o espiritu ng tao. Ang **akdang-sining** o **likhang-sining** (ang *artwork* sa Ingles) ay karaniwang hinuhusgahan batay sa kung gaano ang katalaban nito sa tao, ang dami ng tao na makauugnay dito, at kung gaano ang antas ng pagpapahalaga ng tao rito. Ang una at pinakamalawak na diwa ng sining ay nangangahulugan ng "pagkakaayos" o "ayusin". Sa ganitong diwa, ang sining ay nalilikha kapag ang isang tao ay nag-aayos ng mga bagay na natatagpuan sa mundo upang maging isang bago o naiibang disenyo o porma; o kapag ang isang tao ay nag-ayos ng mga kulay na magkakatabi sa loob ng isang dibuho upang makagawa ng isang imahe o upang makagawa lamang ng isang marilag o nakatatawag-pansing disenyo.

Ang sining ay maaari ring maging isang pagpapadama ng damdamin. Ang alagad ng sining o artista ay maaaring makadama ng isang partikular na emosyon o damdamin at nakadaramang wala nang ibang paraan upang maipadama ito, maliban na lamang sa paglikha ng isang bagay na may kahalagahan o kahulugan para sa kanila. Karamihan sa sining na nalikha sa ganitong pagkakataon ay ginawa para sa alagad ng sining, sa halip na para sa mga tagapagtangkilik. Subalit, kapag ang isang madlang tagapagtangkilik ay nakauugnay din sa damdaming ito, ang nalikhang sining ay magiging isang matagumpay na sining sa harap ng madla.

## Mga sanggunian 
Kategorya:Nilapat na sining
Kategorya:Inhenyeriya